Tüzes trónod körül
Ne parancsold, hogy egy széthullott,
Levirradt és múlt lángú Élet
Emlékeit gyújtsam elébed.

Kegyelmezz meg a holt tüzeknek,
Csókoknak, kik ajkakat fogtak
S vágyaknak, akik ellobogtak.

Vedd trónodat ez üszkös-ékes,
Királyi-bús csillag-romokra,
Tüzet-szórón és mosolyogva.

Építs föl, hogy halomra gyujthass
Uj száz vágyat, várost és éket,
Száz, uj gyulandó üdvösséget.

Hogy az uj Vész mindent befödjön
S tüzes trónod körül ne lássák
Csak a te órád pusztítását. 
Versek